# Vejledning til ansøger – Analyseprojekter indenfor TVÆRSPOR formålet

Styregruppen vurderer indkomne ansøgninger om anvendelse af data til analyseprojekter ved 3-4 årlige styregruppemøder. Ansøgningerne skal være styregruppen i hænde fire uger forud for styregruppemødet. Datoerne kan ses på hjemmesiden for [TVÆRSPOR](http://www.tvaerspor.dk/).

Svar på ansøgningen kan forventes senest 4 uger efter styregruppemødet. En indgået aftale mellem styregruppen for TVÆRSPOR og ansøgeren præciserer omfanget af, hvad data anvendes til, samt den tidsramme, hvori ansøgeren kan anvende data.

Styregruppen behandler alle indkomne ansøgninger fortroligt.

### Styregruppe

Regionshospitalet Horsens, Region Midtjylland, er dataansvarlig for TVÆRSPOR. Styregruppen består af:

* Hanne Sveistrup Demant, Hospitalsenheden Horsens (Formand)
* René Nielsen; Hedensted Kommune
* Lis Kaastrup, Skanderborg Kommune
* Bruno Meldgaard, Praksiskonsulent
* Hans Kirkegaard, Center for Akutforskning, Aarhus Universitet
* Annelli Sandbæk, Forskningsenheden for Almen Praksis, Aarhus Universitet
* Mette Jensen, Koncernøkonomi i Region Midtjylland
* Inge Pia Christensen, Aarhus Universitetshospital
* Claus Graversen, Psykiatri og Social i Region Midtjylland

### Kriterier for overladelse af data

En række kriterier og tilkendegivelser skal være opfyldt før en ansøgning kan vurderes af styregruppen, se punkt 1-8.

1. Formål med overladelse

Data må udelukkende bruges til analyser, der må ikke foretages sagsbehandling på baggrund af data, og ingen personer identificeret på baggrund af data må kontaktes. Analyseprojektets formål skal være i overensstemmelse med formålet for TVÆRSPOR. Formålet med TVÆRSPOR er *at opnå større viden om årsager til uhensigtsmæssige indlæggelser og genindlæggelser med henblik på at målrette den tværsektorielle indsats og styrke det tværsektorielle samarbejde.*

2. Aftaleparter

Ansøgeren kan anmode om overladelse af data fra TVÆRSPOR. I ansøgningsskemaet skal det fremgå, hvem der er databehandler, og hvem der er databehandlers overordnede leder (fx. den ansvarlige leder ved institutionen eller sundhedsdirektøren). Databehandler fungerer som kontaktperson og har til opgave at sikre, at aftalen overholdes fagligt, administrativt, juridisk og økonomisk, hvilket bekræftes af den overordnede leder, som er underskriver på ansøgningen.

3. Godkendelser og tilladelser

En overladelse sker til en analysemedarbejder, statistiker, leverandør el. lign., der på vegne af styregruppen for TVÆRSPOR udfører forskning, statistiske analyser inden for TVÆRSPOR forskningsprojektets formål. Derved bliver analysemedarbejderen, statistikeren eller leverandøren databehandler på vegne af styregruppen. Databehandler må ikke anvende data til egne formål.

Styregruppen kan overlade data til databehandler under følgende forudsætninger:

* Analyseprojektet hører under formålet for TVÆRSPOR formålet
* Analysemedarbejderen, statistikeren eller leverandøren udfører opgaven for TVÆRSPOR styregruppen (på vegne af Region Midtjylland)
* Databehandleren returnerer resultaterne fra analyserne til styregruppen
* Hvis databehandler anvender ekstern leverandør til analyserne, skal der indgåes en databehandleraftale med leverandøren.

Styregruppen for TVÆRSPOR har på vegne af Region Midtjylland ansvaret for data, herunder for sikkerhed og for kontrol af, at databehandleren alene behandler data inden for databehandleraftalens instruks. Der indgås en databehandleraftale med databehandleren, før data kan overlades, og databehandler instrueres i det konkrete analyseprojekt og rammerne for anvendelse af data, herunder at databehandler er forpligtet til at levere resultaterne tilbage til styregruppen for TVÆRSPOR.

4. Analysebeskrivelse

Som bilag til ansøgning om brug af data skal der vedlægges en analysebeskrivelse. En aftale om overladelse af data er knyttet til analysebeskrivelsen. Det betyder, at analyserne skal begrænses til de specifikke formål/problemstillinger, som fremgår af beskrivelsen. Krav til analysebeskrivelsen fremgår nedenfor.

Analysebeskrivelsen skal indeholde:

* Begrundet relevans for analysen
* Analysens specifikke formål
* Beskrivelse af analysemetode
* Beskrivelse af hvordan resultaterne vil blive formidlet og anvendt
* Beskrivelse af medlemmer i analysegruppen
* Tidsplan for analysen

Det er et krav til analyseprojekter, at der indgår en repræsentant fra eller en person udpeget af styregruppen for TVÆRSPOR i analysegruppen

Den samlede analysebeskrivelse må være på max 5 sider.

5. Udtræksbeskrivelse

I ansøgningsskemaet skal der specificeres hvilke oplysninger, der ønskes overladt. Den endelige udtræksbeskrivelse laves forud for ansøgningen i samarbejde med Datamanager Matilde Grøndahl Petersen madpte@rm.dk

Omfanget af de ønskede data skal svare til det specifikke formål for analysen, og der leveres kun data i det omfang, der er nødvendigt for den pågældende ansøgning. Ansøgningen om data vil almindeligvis ikke blive efterkommet men kan imødekommes ved tilstrækkelig begrundelse. Som udgangspunkt videregives kun anonymiserede data.

6. Forsinkelse og/eller ændringer

Hvis projektet ikke gennemføres eller forsinkes væsentligt, skal styregruppen for TVÆRSPOR have en skriftlig meddelelse. Styregruppen vurderer, om forsinkelsen og den fortsatte anvendelse af data kan godkendes ud fra henholdsvis den indgåede aftale og gældende lovgivning.

Det er erfaringen, at projekter ændres undervejs, og ikke altid er i overensstemmelse med den oprindelige plan. For at undgå sammenfald med andre projekter og for at sikre, at data anvendes lovligt og i overensstemmelse med det aftalte, skal styregruppen for TVÆRSPOR skriftligt orienteres om og godkende ændringer.

7. Forskningsnetværk

Det forventes, at ansøger deltager i møder i et forskningsnetværk for TVÆRSPOR, som afholdes 3 gange årligt. Oversigt over medlemmer af forskningsnetværket kan findes på hjemmesiden for [TVÆRSPOR](http://www.tvaerspor.dk/)

8. Pris for dataudtræk

Udtræk varetages af Datamanager hos Regionshospitalet Horsens, Region Midtjylland på baggrund af ansøgers udtræksbeskrivelse efter aftale med ansøger.

Ansøgere skal påregne udgifter til sparring og udtræk svarende til de driftsrelaterede omkostninger.